Familie in rou ná jong Limpopo-boer se skokdoodLouwrens de Jager saam met sy vrou Lee-Ann en hul dogtertjie Carmi. Foto: Verskaf Louwrens de Jager (29) was saam met sy vrou, Lee-Ann, en hul twee kinders, Carmi (23 maande) en Bernich (vier maande), op hul plaas Doornbult toe hy vermoedelik deur ŉ kortsluiting by ŉ spilpunt doodgeskok is. Louwrens se pa, Louwrens snr., het aan Maroela Media vertel dat die gesin na die aartappelland toe is om die perde uit die land te jaag. “Daar was die afgelope tyd gereeld probleme met die elektrisiteit op die plaas weens kabeldiewe wat op die plaas kom en met die goed peuter. Terwyl hulle in die land was, het Louwrens gesien dat die sproeier op die end van die spilpunt afgebreek het en hy het aan die pyp geraak om te kyk wat die probleem is. Toe hy aan die spilpunt raak, is hy geskok,” het hy gesê. Die egpaar se seuntjie Bernich. Foto: Verskaf ŉ Elektrisiën wat later die spilpunt ondersoek het, het bevind dat daar met die bedrading gepeuter is en dat ŉ lewendige draad aan die pyp waarop die sproeiers was geraak het. ŉ Emosionele Louwrens snr. het sy seun beskryf as ŉ standvastige leier wat net vriende en nie vyande gehad het nie. “Waar hy gekom het, het hy mense se lewens aangeraak. Hy het altyd ŉ sagte woord vir ander gehad en in sy hele lewe het ek en hy nooit rusie gemaak nie. Al is ek soveel ouer as hy, het hy my nog steeds so baie goed geleer. Hy was my mentor, my boesemvriend, my seun.” Louwrens laat ook sy ma, Karin, en sy twee susters, Carla en Zolé, agter. ŉ Roudiens word Saterdag om 10:00 in die AGS-Oos gemeente in Polokwane gehou. Daarna sal Louwrens op die plaas begrawe word.